Nicolas Malebranche

Nicolas Malebranche (født 6. august 1638 i Paris, død 13. oktober 1715 samme sted) var en fransk filosof. I sitt arbeid prøvde han å syntetisere tankene til Augustin av Hippo og Descartes for å demonstrere rollen til Gud som aktiv i alle aspekter av verden. Hans hovedverker anses ofte å være De la recherche de la vérité (1674), eller også Traité de la nature et de la grâce (1680), og hans lange og bitre brevveksling med Antoine Arnauld har spilt stor rolle innen filosofien.

 Liv og virke 
 Bakgrunn
Nicolas Malebranches far var kongelig rådsherre mens moren, Catherine de Lauson, stammet fra det lavere aristokratiet. Nicolas var yngste sønn i en stor familie, og fra ungdommen av var han fysisk svak og sykelig, slik at han ble 16 år før han kunne begynne studiene ved College de Marche ved Universitetet i Paris. Han studerte for aristotelikeren M. Rouillet og avsluttet i 1654 med sin Magister artium. Deretter studerte har teologi i tre år ved Sorbonne. 

 Oratorianer, prest, professor 
I 1660 trådte Malebranche inn hos oratorianerne. Der studerte han også Plato og Augustin og kom i berøring med Descartes' lære. 

I 1660 ble han presteviet. I 1674 ble han offisiell professor for matematikk ved oratorianernes seminar, men han hadde allerede tidligere undervist elever som Jean Prestet, hvis Elemens des mathematiques han offentliggjorde i 1675, som fulgte den kartesianske filosofi (forbindelsen var så tett at John Wallis tok boken for å være et av Malebranches verker). Malebranches egen De la recherche de la vérité, som han hadde begynt å skrive på allerede i 1668, ble forsinket av vanskeligheter med sensuren og utkom ikke før fra 1674. Hans bestrebelser på en egen syntese mellom kartesianske og teologiske ideer fortsatte han å utvikle i senere utgaver av sitt hovedverk og med Traité de la nature et de la grâce fra 1680. 

Det oppstod diskusjoner med Antoine Arnauld (likeså kartesianer og dessuten jansenist), som kritiserte boken straks den utkom, og dette ble en disputt som pågikk i flere år. Etter påtrykk fra Arnaulds tilhengere ble hans Traité i 1690 til og med oppført på den pavelige index, likesom hans hovedverk Recherche i 1709. 

Malebranche hadde ikke bare kritikere; han nøt i samtiden en ganske god anseelse; for eksempel kalte Pierre Bayle ham i sin filosofiske ordbok en av tidenes største filosofer.

Filosofien
Malebranches tenkning kan ses som en syntese mellom kartesiansk og augustinsk tankegods. Han er mest kjent for tre filosofiske nyskapelser: en form av okkasjonalisme, en original løsning på teodicéproblemet og sin forestilling om «syn i Gud» eller «vi ser alle ting i Gud». Utover dette behandlet han, som mange filosofer den gangen, alt fra fysikk til morallære.

Disse tre sentrale temaene hos Malebranche – okkasjonalismen, teodicéproblemet, samt at mennesket når kunnskap gjennom Gud og ikke bare gjennom mentale prosesser – utgår alle fra det syn at Gud alene er handlende i verden. Alle verdslige handlinger eller hendelser er kausalt tilfeldige eller betingede (causa occasionalis), ettersom det etter Malebranches mening mangler en sammenbindende lenke mellom årsaksforholdene uten en aktiv Gud.

 Okkasjonalisme 
Malebranche var av den oppfatning at intet eksisterende objekt kunne påvirke hverandre; de skapte ting mentes å mangle kausal agens. Alt som finner sted skjer ifølge Malebranche ved direkte og uavbrutt guddommelig intervensjon. Når ett påvirker et annet – som når et menneske stikker seg på en nål – er det Gud som aktivt forårsaker stikket, smerten, blodet og så videre. Tingene i seg selv har ingen aktiv væren utenfor den guddommelige vilje.

Ved denne helt originale konstruksjon skaper Malebranche blant annet en løsning på kropp-sjel-problemet og løser dessuten en del andre vanskeligheter som var oppstått ved Descartes' dualisme. Teorien fikk aldri noen større spredning, men deler av den er blitt tatt opp av filosofer også senere i historien.Steven Nadler "Introduction" i Steven Nadler (red.) (2000) The Cambridge Companion to Malebranche Cambridge: Cambridge University Press

Teodicé
For å løse spørsmålet om hvordan en allvitende, allmektig og altigjennom god Gud kunne tillate ondskap i verden tar Malebranche til en nyskapende løsning. Han mener at enkelhet er et høyeste gode for Gud når han handler. Derfor agerer Han heller gjennom lover og prinsipper, «generelle bevegelser» (voluntés générales), enn gjennom vilkårlig inngripen i historien. Unntak er for eksempel mirakler, Kristi død og oppstandelse og Kirkens fødsel (som Malebranche så som en hovedsakelig årsak til at verden overhodet ble skapt). Skapningen var derfor perfekt i den forstand at den fungerte etter enklest og tydeligst tenkelige prinsipper. 

Gud skulle vissnok ha kunnet forhindre forskjellige ulykker (som Malebranches egen misdannede ryggrad), men om han hadde gjort det, skulle han ha overgitt det fremste tegnet på sin egen visdom: den perfekte enkelhet og den naturlige orden.Stanford Encyclopedia of Philosophy Nicholas Malebranche: Theodicy, hentet 2012-10-12.

Synet i Gud
Den tredje idé som Malebranche er blitt kjent for er forestillingen at menneskelig kunnskap bare er mulig gjennom Gud. Det hele henger rett nok sammen med hans okkasjonalisme, og hans filosofiske system i alminnelighet. Idéen ble ofte misforstått i hans samtid, og er blant dem av hans tanker som er vanskeligst å begripe. Blant annet ble han anklaget for å likestille skapelsen med Gud (altså at det mennesker faktisk opplevde i fenomenverdenen var Gud), men slike idéer forkastet han.

Forestillingen går, kraftig forenklet, ut på at alt vi ser i virkeligheten avspeiler idéer hos Gud, opplevelsen av dem er ikke det samme som å faktisk se Gud (som, ifølge Malebranche, er absolutt enkelhet og perfeksjon, mens de menneskelige sansene er begrenset til å se mangfold og imperfeksjon). Likesom de fleste av Malebranches viktigere idéer har tanken hatt betydning innen mange andre filosofiske felt, selv om det da har handlet om analytiske aspekter på hans tenkning snarere enn de teologiske og metafysiske idéene som sannsynligvis var de viktigste for ham selv.Stanford Encyclopedia of Philosophy Theory of Ideas and Vision in God, hentet 2012-10-12.

Referanser

Litteratur


Eksterne lenker
 Stanford Encyclopedia of Philosophy Nicolas Malebranche, engelsk tekst
 Catholic Encyclopedia Nicolas Malebranche, engelsk tekst
 Nicolas Malebranche Dialogues on Metaphysics and on Religion, full engelsk tekst på Archive.org

Kategori:Personer fra Paris
Kategori:Franske oratorianere
Kategori:Franske katolske prester
Kategori:Franske katolske teologer
Kategori:Franske filosofer
Kategori:Opplysningstidens filosofer